Worcester F 80 Distinctiones

69 Empti estis

*Empti estis precio* magno, [1] Cor. 7[:23]. Homo obligatus ad carcerem limbi ratione peccati, satisfacere non poterat donec Christus eum redimeret.[[1]](#footnote-1)

¶ Circa quod negocium tria sunt consideranda. Primo, redimentis caritas, de qua Ysai. 63[:9]: *In dilectione sua et indulgentia sua redemit* nos, *et* reportavit. Sed ad hoc obligat nos ad ipsum diligendum, [1] Joan. 4[:19]: *Diligamus* *quoniam* ipse *prior dilexit*.

¶ Sed multi hiis diebus sunt sicut latro [Luc. 23:39], qui non diligit redimentem, [2] Pet. 2[:1]: *Eum qui emit eos, Dominum* negauit*;* saltem facto.

¶ Secundo empcionis preciositas, quia sanguis Christi, [1] Pet. 1[:18-19]: *Non corruptibilibus, auro* et *argento, redempti estis[[2]](#footnote-2) de vestra vana conversatione, sed precioso sanguine,* etc. Sed et hoc obligat nos ad obediendum ei, [1] Cor. 6[:20]: Sumpti *estis pretio magno*. Vnde Cassiodorus, vere magna misericordia que formam servi imposuit Domino mundi; ut panis esuriret, fons sitiret, virtus infirmaretur, vita moreretur? Redemptor venderetur et sic homo venditur redimeretur.

¶ Tercio, redemptorum necessitas. Nullus, enim, poterit satisfacere pro se, sed multo minus pro aliis sicut obligatis, Psal. [48:16]: *Verumtamen Deus redimet animam meam de manu inferi, cum acceperit me*, id est, cum acceperit naturam meam in qua passus est. Iccirco Psal. [102:2]: *Benedic, anima mea, Domino, et noli oblivisci omnes retributiones,* etc. Sed et hoc obligat ad vitandum peccatum. Canis bacculo percussus abhorret baculum illum, [1] Cor. 7[:23]: *Precio empti estis: nolite fieri servi hominum*, id est, humanorum peccatorum. Rom. 6[:6]: *Scientes* quod verus *vetus homo noster*, etc.

¶ Homo vtique sic redemptus passiue; emere debet actiue tria bona, scilicet, bona glorie, gracie, et fortune, id est, celestia, spiritualia, et temporalia. Nam temporalia sunt ad subsidium, spiritualia ad meritum, celestia in premium.

¶ Primo, ergo emenda sunt bona glorie et querenda et hoc triplici de causa. Primo, quia iure hereditareo nobis debentur; turpe est homini, cum viderit hereditatem suam vendicioni expositam si non redimat, Jer. 32[:7]: *Eme agrum illum qui est in Anathoth*, quod interpretur glorificacio, *tibi enim competit ex propinquitate ut emas*. Sed multi sunt qui vellent habere agrum, sed non coniugari cum Ruth [4:4], que interpretur defectus uel penuria.

¶ Secundo, quia omnia desiderabilia ibi habentur, Matt. 13[:44]: *Simile est regnum celorum thesauro abscondito in agro: quem qui invenit*, per fidem *vadit*, per bonam

/fol. 235va/

operacionem et vendit per temporalium remuneracionem *et emit,* etc., Prou. vltimo [31:16]: *Considerauit agrum, et emit* illum. Considerauit quod ibi crescit lilium, id est, puritas virginum, viola fragrans, id est, humilitas confessorum, rosa rubens, id est, paciencia martirum, fons indeficiens, id est, doctrina apostolorum, veridarium letificans, id est, veritas prohetarum, oliua fructifera, id est, misericordia patriarcharum,[[3]](#footnote-3) garritus animum, id est, contentus angelorum. In hoc agro inuenitur thesaurus, quia aurum deitatis, argentum humanitatis, lapides preciosi, id est, dotes corporis et anime in sanctis.

¶ Tercio, quia medico precio comparantur, quia fide operante per deleccionem. Sed emitur bladum tempore suo quando est minoris precii. Sic modo regnum celorum est modici precii, secundum Gregorii, in *Homelia*, nichil vilius cum emitur, nichil carius cum possidetur. Ysai. vltimo [55:1]: *Venite, emite absque argento et absque ulla commutatione vinum et lac*, id est, delectacionem deitatis et humanitatis. Exemplum de mortuo qui dixit quod illud quod magis plangunt mortui est amissio modici temporis in qua potuerant comparasse faciliter vitam eternam.

¶ Secundo, emenda sunt bona gracie. Et hoc triplici virtute indiget homo, scilicet, veritate in intellectum, caritate in affectum, constancia in effectum.

¶ Primo, ergo emenda est veritas que illuminat ad cognoscendum. Sic emitur gemma clara, Prou. 23[:23]: *Noli vendere,* id est, abicere, *sapientiam*, etc. Sed, heu, *quid prodest stulto habere diuicias, cum sapienciam emere non possit*, Prou. 17[:16].

¶ Secundo, caritas que gratificat ad lucrandum, Apo. 3[:18]: *Suadeo tibi emere aurum*, etc. *Aurum,* id est, caritatem quo ad valorem, *ignitum,* quod ad feruorem, *probatum*, quo ad operacionem, *ut locuples fias*,[[4]](#footnote-4) per meritorum abundanciam, *et induaris vestimentis albis*, per honestam conuersacionem, vt *non appareat confusio nuditatis tu*e, in iudicio generali. Precellit[[5]](#footnote-5) cetera metalla valore, pondere, decore, raritate, ductibilitate, incorruptibilitate. Sic caritas ceteras virtutes valore, pondere, decore, raritate, ductibilitate, incorruptibilitate. Sic caritas ceteras virtutes valore, quia spiritum viuificat; pondere, quia vltimo fini copulat; decore, quia virtutes informat; raritate, quia in paucis habitat; ductibilitate, quia omnia sustinet; incoruptibilitate, quia manet in gloria.

¶ Tercio, constancia, quia fortificat ad perseuerandum. Sic viator emit equum durabilem. Sic tres Marie emerunt aromata, que seruant a putrefaccione et signat constanciam, ut venientes vngerent Jesum. Perseuerancia vngit Christum, in tantum quod qui perseuerauerit vsque in finem saluus erit.

¶ Tercio, emen-

/fol. 235vb/

da sunt bona fortune, scilicet, ad sustentandum vitam, quia hoc est necessitatem, Joan. 4[:8]: *Discipuli abierant in civitatem ut emerent*. Gen. 42[:2]: *Descendite, et emite nobis*, non rapite, *necessaria*, non superflua. Secundo, ad elemosinam faciendum, quia hoc est meritorium, Joan. 6[:5]: *Unde ememus panes, ut manducent hii?*

¶ Nota autem sunt emenda ad retinendum per auariciam quia hoc est iniquum, Matt. 21[:12] et Luc. [19:45]: *Cepit eicere vendentes et ementes* neque ad negociandum propter multiplicacionem quia hoc est periculosum, quia a bono impedit. Peregrinus non emit sibi onerosa victualia, qualia sunt temporalia, Luc. 14[:18]: *Villam emi*, glossa, id est, terrenam substanciam, *et necesse habeo exire, et videre illam.* Fatuus fuit iste mercator, quia peius debuit vidisse quam emisse. Secundo, quia ad malum impellit. Quia in commerciis difficile est vitare peccatum, Eccli. 27[:2]: *Inter medium empcionis et vendicionis angustiabitur peccatum*.[[6]](#footnote-6) Prou. 20[:14]: *Malum est,[[7]](#footnote-7) malum est, dicit omnis emptor*. Tercio, quia in fine deficit, Ezech. 7[:12]: *Qui emit, non letetur, et qui vendit, non lugeat*. Ysai. 24[:2]: *Sicut emens, sic qui vendit.*

1. redimeret ] *add*. 13. [↑](#footnote-ref-1)
2. estis ] Lambeth, F 128 *corr.* eos F 80. [↑](#footnote-ref-2)
3. patriarcharum ] F 128 *corr.* prophetarum F 80, Lambeth. [↑](#footnote-ref-3)
4. *locuples fias* ] Lambeth, F 128 *corr.* locuplex fiat F 80. [↑](#footnote-ref-4)
5. precellit ] Lambeth, F 128 *corr.* procellit F 80. [↑](#footnote-ref-5)
6. peccatum ] F 128 *corr*. peccator F 80, Lambeth. [↑](#footnote-ref-6)
7. Prou. 20 Malum est ] Lambeth, F 128 *om*. F 80. [↑](#footnote-ref-7)